C 342/70
HU
Az Európai Unió Hivatalos Lapja
2022.9.6.
2022. február 16., szerda
2. kéri a Bizottságot, hogy a tengeri megújuló energiát és más releváns energiatechnológiákat 2050-re tegye Európa energiarendszerének kulcselemeivé; 3. hangsúlyozza, hogy az energiamegtakarítás, az energiahatékonyság és a megújuló energia a klímasemleges gazdaság elérésének legfontosabb hajtőerői között vannak; emlékeztet az Unió elköteleződésére az energiahatékonyság elsődlegességének elve mellett, valamint hangsúlyozza, hogy minden releváns jogszabályban és kezdeményezésben fontos alkalmazni ezt az elvet; 4. kiemeli, hogy a Bizottság COM(2020)0741 közleményében felvázolt, a tengeri megújuló energiára vonatkozó energiatermelési célok értéke az EU valamennyi tengeri medencéjében 2030-ig legalább 60 GW, 2050-ra pedig 340 GW; emlékeztet arra, hogy a Bizottság COM(2020)0562 közleményét kísérő hatásvizsgálat (16) szerint a telepített tengeri szélenergia-termelő kapacitásnak 70–79 GW között kell lennie annak érdekében, hogy 2030-ban a költségek tekintetében versenyképes 55 %-os csökkentést érjenek el; felhívja a tagállamokat, valamint az állami és a magánszektort, hogy 2030-ig lépjék túl az 55 %-os csökkentési célt; kéri a Bizottságot, hogy vizsgálja felül a közbeszerzésre és az állami támogatásra vonatkozó szabályokat annak érdekében, hogy biztosítsa a költségek tekintetében versenyképes átállást, amelyet jól működő piac támogat, növelve a tengeri szélenergia iránti keresletet; megjegyzi, hogy vannak széles körben kihasználatlan tengeri megújulóenergia-potenciállal bíró területek, mint például az Atlanti-óceán, a Földközi-tenger, a Balti- vagy a Fekete-tenger; hangsúlyozza, hogy rendkívül fontos, hogy helyet találjanak ennek a további tengeri megújulóenergia-kapacitásnak 2030-ig, valamint hogy prioritásként kell kezelni és azonosítani kell azt az Unióban 2023/2024 előtt annak érdekében, hogy 2030-ig lehetővé tegyék a megépítését; kiemeli, hogy a tengeri szélenergia és óceánenergia mint energiaforrás versenyképessége tovább fog nőni, és az árak a folyamatos fejlesztés és kiépítés révén tovább fognak csökkenni; kiemeli, hogy a tengeri megújuló energia életképes energiaforrás, és hogy egy fenntartható és megbízható energiarendszernek ötvöznie kell a tengeri megújuló energiát más energiatechnológiákkal, tárolási lehetőségekkel és rugalmas energia­ fogyasztással; 5. úgy véli, hogy a tengeri megújuló energiának a teljes értékláncban fenntarthatónak kell lennie, és korlátozott mértékű káros hatást kell gyakorolnia a környezetre, valamint a gazdasági, társadalmi és területi kohézióra; emlékeztet az európai zöld megállapodás azon ígéretére, hogy senkit sem hagynak lemaradni; hangsúlyozza, hogy az emberek jólléte kell, hogy a zöld átállás középpontjában álljon; 6. tudomásul veszi az uniós vállalatok és technológiák versenyelőnyét a tengeri megújuló energia ágazatában; felhívja a Bizottságot annak biztosítására, hogy az Unió megőrizze technológiai vezető szerepét, megtartsa a tehetségeket és megfizethető biztonságos és fenntartható energiát biztosítson, figyelembe véve a tengeri környezetre gyakorolt lehetséges hatásokat, ideértve az éghajlatváltozással összefüggő hatásokat is; hangsúlyozza, hogy fontos e versenyelőny fenntartása; hangsúlyozza az ágazat jelentős növekedési potenciálját és az uniós gazdasághoz való hozzájárulását, beleértve a technológia- és rendszerexportot; hangsúlyozza, hogy fontos a K+F beruházások támogatása, valamint hogy az innovatív tengeri megújulóenergia-technológiai ipar rendszereire építsenek, határokon átnyúló együttműködéseken és partnerségeken keresztül a Horizont Európa keretében annak érdekében, hogy előmozdítsák és támogassák a stabil európai értékláncokat, amelyek elengedhetetlenek a kettős átálláshoz, biztosítva az ezen a területen fejlesztett innovációk gyors elterjedését; hangsúlyozza a jó minőségű ipari munkahelyek fontosságát a méltányos átállás elősegítésében; 7. hangsúlyozza, hogy szükség van a tiszta, versenyképes és fenntartható értéklánc fenntartására a tengeri megújuló energia számára az Európai Unióban; ezért hangsúlyozza annak szükségességét, hogy a beszállítók a legmagasabb minőségi, egészségügyi, biztonsági és környezeti normákat alkalmazzák az európai tanúsításnak és szabványoknak megfelelően, amelyeket az összes érdekelt féllel folytatott párbeszéd során határoznak meg; továbbá hangsúlyozza, hogy a szállítási költségeket minimalizálni kell az értékláncon belül; úgy véli, hogy a közbeszerzési eljárásoknak figyelembe kell venniük ezeket a megfontolásokat; 8. hangsúlyozza, hogy a tengeri megújuló energia ideális lehetőséget jelent a legkülső régiók és a szigetek számára, hogy dekarbonizálják energiaszerkezetüket és drámaian csökkentsék a fosszilis tüzelőanyag behozatalától való függésüket; felszólít a „Tiszta energia az EU szigeteinek” kezdeményezés megerősítésére, különös tekintettel a tengeri megújuló energiaforrásokra; emlékeztet, hogy a szigeteket különösen érinti a tengerszint emelkedése; 9. kéri a Bizottságot, hogy mihamarabb végezzen olyan hatásvizsgálatot, amely tisztázza a gazdasági és társadalmi-gazdasági hatásokat, különös tekintettel a meglévő munkahelyekre és a munkahelyteremtésre, a 300–450 GW-os kapacitás 2050-ig történő megvalósítására vonatkozóan az Unióban;
(16)
SWD(2020)0176.